ചാവക്കാട് എച്ച്എസ്എസില് താത്കാലികമായി സര്ക്കാര് കോളജ് തുടങ്ങാന് തീരുമാനം ഗുരുവായൂര്: ചാവക്കാട് ഗവ.ഹയര് സെക്കന്ററി സ്കൂളില് സര്ക്കാര് കോളജ് ആരംഭിക്കുന്നതിന് അനുമതി നല്കാന് നഗരസഭ കൗണ്സില് യോഗം ഏകകണ്ഠമായി തീരുമാനിച്ചു. ഗുരുവായൂര് നിയോജക മണ്ഡലത്തില് സര്ക്കാര് തലത്തില് ഉന്നത വിദ്യഭ്യാസ സ്ഥാപനം ആരംഭിക്കുന്നതിന് വിദ്യഭ്യാസ വകുപ്പിലെ ഉദ്യോഗസ്ഥര് പരിശോധന നടത്തിയതില് ചാവക്കാട് ഗവ.ഹയര് സെക്കന്ഡറി സ്കൂളില് താത്കാലികമായി കോളജ് തുടങ്ങുന്നതിനു സാധിക്കുമെന്ന് അറിയിച്ചിരുന്നു. ഇതിന്റെ അടിസ്ഥാനത്തില് ചാവക്കാട് ഗവ. ഹയര് സെക്കന്ഡറി സ്കൂളില് ഉന്നത വിദ്യാഭ്യാസ സ്ഥാപനം അനുവദിക്കുന്നതിനു കൗണ്സില് തീരുമാനം നല്കണമെന്ന് എന്.കെ. അക്ബര് എംഎല്എയുടെ കത്തിന്റെ അടിസ്ഥാനത്തില് സപ്ലിമെന്ററി അജന്ഡയായാണു വിഷയം കൗണ്സിലിലെത്തിയത്. അഞ്ചു മാസത്തിനു ശേഷം കൗണ്സില് ഹാളില് ചേര്ന്ന യോഗത്തിന് ചെയര്മാന് എം.കൃഷ്ണദാസ് അധ്യക്ഷനായി. വൈസ് ചെയര്മാന് എം.പി. അനീഷ്മ, എ.എസ് .മനോജ്, കെ.പി. ഉദയന്, കെ.പി.എ. റഷീദ്, പ്രഫ. പി.കെ. ശാന്തകുമാരി, ശോഭ ഹരിനാരായണന്, എ.എം. ഷെഫീര്, സി.എസ്. സൂരജ്, സായിനാഥന് തുടങ്ങിയവര് ചര്ച്ചകളില് പങ്കെടുത്തു.